Òj madama ch'a ciapa ch'a pija

Òj madama a l'é un-a dle pì famose canson popolar piemontèise. 

Nàita coma canson da piòla, col temp a l'ha giontà dij tòch ch'a l'han ëd valor ëd sàtira e protesta sossial e che an lasso un quàder ëd coma as formèissa e as esprimèissa l'opinion pùblica dle class basse piemontèise. Contut ch'a l'avèissa caràter popolar, la canson a l'é sempe stàita conossùa ëdcò ant le part àute dla sossietà piemontèisa.

Test tradissional
Costa-sì a l'é la part ëd test pì tradissional e conossùa, ch'a l'ha gnun-a valensa fòra 'd cola dla canson da piòla. A l'é ansima a costi vers-sì dovrà da motiv che a son peui andasse a inesté le gionte.  

Avej na fomna grassa, na gran disperassion
t' ësfonda la pajassa, t' ësfonda la pajassa
avej na fomna grassa, na gran disperassion
t' ësfonda la pajassa, a la fa mach giré ij coton

Ora a la va, ora a la ven, l'orinari a l'é sempe pien
Madama a l'é na salòpa, madama a l'é na salòpa,
Ora a la va, ora a la ven l'orinari a l'é sempe pien
Madama a l'é na salòpa, përchè a lo veujda nen!
Òj madama ch'a ciapa, ch'a pija, ch'a pòrta mach via pì 'mpressa ch'a peul
Ch'a-i é 'l cìvich an sël canton, ch'a-i é 'l cìvich an sël canton
Òj madama ch'a ciapa, ch'a pija, ch'a pòrta mach via pì 'mpressa ch'a peul
Ch'a-i é 'l cìvich an sël canton ch'a-j fa la contravension

Avej na fomna màira, na gran disperassion
t' ësmija 'd ciolé 'n sla giàira, t' ësmija 'd ciolé 'n sla giàira,
avej na fomna màira, na gran disperassion
t' ësmija 'd ciolé 'n sla giàira, a la fa mach giré ij coton

Ora a la va, ora a la ven, l'orinari a l'é sempe pien...

Avej na fomna bionda, na gran disperassion
ij prèive a fan la ronda, ij prèive a fan la ronda,
avej na fomna bionda, na gran disperassion,
ij prèive a fan la ronda, a la fa mach giré ij coton

Ora a la va, ora a la ven, l'orinari a l'é sempe pien...

Avej na fomna sòpa, na gran gran disperassion,
ti 't marce e chila a galòpa, ti 't marce e chila a galòpa,
avej na fomna sòpa, na gran disperassion,
ti 't marce e chila a galòpa, a la fa mach giré ij coton

Ora a la va, ora a la ven, l'orinari a l'é sempe pien...

Gionte locaj e sossiaj
A son vàire ij moment dla stòria piemontèisa che a son restà fotografà da la coltura popolar. Dij temp che la television a-i era nen, la gent as trovava dzortut an piòla ò sot a le travà a gieughe a taròch, e ambelelì as fasio ij discors che peui a-j davo l'andi a le canson. A restava la version ovriera dij café da bin, andova ch'as formava l'opinion pùblica dla bon-a borzoasìa e che tant anfluss a l'han avù ansima a j'ùltim temp ëd Turin coma capital polìtica.

La Banca Sela
A Biela a la canson soèns as giontava na stròfa ch'a l'era na sàtira anvers a la fondassion dla Banca Sela. A fondé la banca a l'é pa stàit ël fieul, ma pitòst l'anvod ëd Quintin Sela: Gaudensio Sela, fieul ëd sò fradel. As trata 'd n'amprecision ch'a peul fé pensé che la stròfa a la sia nàita pì tard che nen dj'agn 1890, quand an efet a l'é stàita fondà la Banca.

Ël fieul ëd Quintin Sela a l'ha pa pensala mal
al pepa la giustissia, al pepa la giustissia,
ël fieul ëd Quintin Sela a l'ha pa pensala mal
al pepa la giustissia bele an facia al Tribunal

Categorìa:Canson popolar piemontèisa
Categorìa:Coltura ovriera piemontèisa